Նավակում (նկար, Կորովին)

Նավակում (), ռուս նկարիչ Կոնստանտին Կորովինի (, 1861—1939) կտավը՝ ստեղծված 1888 թվականին։ Պահվում է Տրետյակովյան պատկերասրահում։ Նկարի չափերը՝ 53,5×42,5 սմ (այլ տվյալներով՝ 53×43 սմ)։

Պատմություն և նկարագրություն 
«Նավակում» կտավը Կորովինը նկարել է 1888 թվականի ամռանը, երբ նա հյուրընկալվել էր իր ուսուցչի՝ Վասիլի Պոլենովի մոտ՝ մերձմոսկովյան Ժուկովկա գյուղում, որ տեղակայված է Կլյազմա գետի ափին։ Այնտեղ նա ստեղծել է մի շարք այլ նկարներ ևս, որոնցից են «Թեյի սեղանի շուրջ» և «Ջրկոտեմներ» կտավները։

«Նավակում» կտավում նկարիչը պատկերել է իրեն ու նկարչուհի Մարիա Յակունչիկովային՝ Վասիլի Պոլենովի քենուն։ Նկարի համար կեցվածք են ընդունել նաև Վասիլի Պոլենովն ու Վերա Յակունչիկովան՝ Մարիա Յակունչիկովայի քույրը։

Նկարի թեման, որ կապված է մարդու՝ բնության հետ միաձուլվելու գաղափարի հետ, հանդիպում է նաև ֆրանսիացի իմպրեսիոնիստների՝ Կորովինի նախորդների ստեղծագործություններում։ Նկարի ուղղահայաց դիրքը թույլ է տվել պատկերել տեսարան վերևից։ Նավակը նկարված է անկյունագծով, իսկ նրա մի մասն էլ չի երևում նկարում։ Տղամարդու և կնոջ կերպարները անշարժ են և պատկերված են կտավի անկյունագծերով։ Ընթերցող տղամարդը նկարված է չեզոք գույներով, իսկ կնոջ կերպարն ընդգծված է սպիտակ գույնով և կտավի էմոցիոնալ կենտրոնն է։

Նկարը ցուցադրվել է «Կոնստանտին Կորովին։ Գեղանկարչություն։ Թատրոն։ Ծննդյան 150-ամյակի առթիվ» () ցուցահանդեսում, որ անցկացվել է 2012 թվականի մարտի 29-ից մինչ օգոստոսի 12-ը Տրետյակովյան պատկերասրահի՝ Կրիմսկի վալում գտնվող ցուցասրահում։

Արձագանքներ 
Կոնստանտին Կորովինի կյանքին ու ստեղծագործությանը նվիրված գրքում Վերա Դոմիտեևան, համեմատելով Կորովին նկարը Էդուարդ Մանեի «Նավակում» կտավի հետ, գրում է..

Չի՞ եկել ժամանակը նորից հիշելու Էդուարդ Մանեին, ում ժառանգության մեջ կա 1874 թվականի նկար նույն խորագրով։ ....Համեմատել կարելի է։ Ե՛վ Մանեի, և՛ Կորովինի մոտ ամառ է, արև, գետ, նավակ, իսկ նավակում՝ տղամարդ ու կին, միայն թե Կորովինի մոտ նրանք զգալիորեն երիտասարդ են ու տեսարանը պատկերված է ոչ թե դիմացից, այլ վերևից՝ ափից՝ գետի վրա կախված ճյուղերի տակից։ .... Մանեի «Նավակում»-ը համաշխարհային գեղանկարչության գլուխգործոց է, այդ մակարդակից հեռու է երիտասարդ մոսկվացու նկարը։ Նույնիսկ սկսում ես ափսոսել. «մերը» «ֆրանսիացու» համեմատությամբ ասես գավառական տիկին լինի շքեղ փարիզուհու կողքին։ Փոխարենը «մերն» է։ Անկասկած է՝ ռուս նկարիչ է. ինչքան էլ հայտարարում է, թե ազատ է սյուժետային հանգույցից, կերպարում զգալի է քնարական սյուժետային ակնարկ, ինչքան էլ մերժում է «գրականությունը», էլի գեղանկարչության մեջ օգտագործում է գրական անմիջական մոտիվ։ Երիտասարդը, որ կռացել է, ցած կախել գլուխը, կարդում է, աղջիկը՝ փոքր-ինչ թեքված առաջ և լուրջ ու վստահությամբ նայելով, լսում է։

Տես նաև 
 «Նավակում», Էդուարդ Մանե

Ծանոթագրություններ

Արտաքին հղումներ 
 «Նավակում»  կտավը Տրետյակովյան պատկերասրահի տվյալների բազայում

Կոնստանտին Կորովինի նկարներ
1888 նկարներ
Տրետյակովյան պատկերասրահի նկարներ